Čo je digitálna identita?
Digitálna identita je elektronický spôsob identifikácie osôb. Pozostáva z tajomstva, ktoré je uchované u vás (váš privátny kľúč) a z ďalšej časti, ktorá je zverejnená (váš verejný kľúč). Privátny kľúč vám umožňuje podpisovať elektronické dokumenty. Ostatní užívatelia si môžu overiť takýto podpis pomocou verejného kľúča. Obdobným spôsobom môžete pomocou privátneho kľúča dešifrovať tajomstvá, ktoré boli zašifrované použitím vášho verejného kľúča.

Čo je digitálny certifikát?
Digitálny certifikát je elektronický dokument, ktorý priraďuje vašu digitálnu identitu k ďalším údajom, ako sú meno, emailová adresa alebo firma. Certifikát pozostáva z verejnej časti vašej digitálnej identity, identity organizácie, ktorá podpísala váš certifikát (certifikačná autorita alebo CA) a akýchkoľvek ďalších dát, ktoré ste sa rozhodli priradiť k svojej identite. Certifikát je obyčajne obmedzený na určité použitie, ako napríklad digitálne podpisovanie, šifrovanie, použitie s webovými servermi a pod. Toto sa označuje ako obmedzenie použitia kľúča certifikátu. Všetky pokusy o použitie certifikátu na iné účely budú neúspešné. Je možné vytvoriť jednu identitu (a jeden certifikát) na použitie pre rôzne účely, je však neobvyklé vytvoriť certifikát pre všetky možné použitia. Vytvorenie certifikátu pre rôzne účely je však menej bezpečné. Certifikát je platný len na obmedzený čas, po ktorom sa stane neplatným a je potrebné ho nahradiť novšou verziou. Certifikačná autorita môže zrušiť platnosť certifikátu aj pred vypršaním jeho platnosti. Platnosť certifikátu je možné overiť elektronicky, pomocou infraštruktúry verejného kľúča, označovanej tiež ako PKI.

Ako získam certifikát?
Na získanie platného certifikátu musíte vytvoriť žiadosť o certifikát a zaslať ju certifikačnej autorite. Ak bude autorita súhlasiť, vytvorí váš certifikát. Na vytvorenie žiadosti o certifikát môžete použiť Sprievodcu certifikátmi alebo webovú stránku komerčnej certifikačnej autority. Môžete získať a vlastniť množstvo certifikátov podpísaných rozličnými certifikačnými autoritami, ktoré majú samostatnú platnosť a podliehajú rôznym pravidlám. Napríklad môžete mať jeden certifikát na podpisovanie emailov a ďalší na vašu identifikáciu v aplikácii Správy.

Kde sú uchované certifikáty?
Digitálne identity, vrátane certifikátov, sú uchované vo vašej kľúčenke. Vďaka tomu sú dostupné na používanie pre aplikácie, ako napríklad Mail a Safari. Váš počítač ukladá do kľúčenky aj ostatné získané certifikáty, napríklad certifikáty mailových korešpondentov, webových stránok a podobne. Prezerať certifikáty a manipulovať s nimi môžete pomocou utility Kľúčenka, ktorá sa nachádza v priečinku Utility. Certifikáty môžete voľne presúvať a kopírovať (na rozdiel od priradených súkromných kľúčov), pretože neobsahujú osobné údaje a informácie, ktoré je potrebné chrániť. Môžete mať viacero kópií jedného certifikátu. Ak potrebujete odoslať certifikát nejakej osobe, môžete ho exportovať pomocou utility Kľúčenka a odoslať ho bezpečne prostredníctvom mailu alebo iným spôsobom. Ak vám niekto pošle certifikát, môžete ho pridať do svojej kľúčenky tak, že ho potiahnete na ikonu utility Kľúčenka, alebo použijete menu Súbor > Importovať položky…  v utilite Kľúčenka.

Čo je certifikačná autorita?
Certifikačná autorita (CA) je digitálna identita, ktorá podpisuje certifikáty a robí z nich platné elektronické dokumenty. Keďže certifikačné autority sú samé o sebe digitálne identity, môžu tiež byť overené inou certifikačnou autoritou. Vytvárajú tak tzv. reťaz certifikátov. Ak má byť certifikát platný, musí byť platná aj certifikačná autorita, ktorá ho podpísala a aj ďalšie certifikáty v reťazi. Všetko toto automaticky určí systémový softvér pri vyhodnocovaní certifikátu.

Prečo sa vyhodnocujú certifikáty?
Na vyhodnotenie platnosti certifikátov a určenie ich pôvodu použite Sprievodcu certifikátmi. Zabezpečené aplikácie, ako napríklad Safari alebo Mail, vyhodnocujú certifikáty pred ich použitím. Napríklad ak použijete Safari na nákup prostredníctvom internetu, Safari vyhodnotí certifikáty webovej stránky a oznámi vám, či sú platné. Sprievodca certifikátmi poskytuje viac informácií a ponúka lepšie možnosti kontroly existujúcich certifikátov.